
Rhan 1
	Templed Profiad Proffesiynol 1:
	

	Safon Addysgeg
	Asesu ar gyfer Dysgu

	Beth wnaethoch chi a pham?
	Yn ystod wythnos y 23ain i 27ain o Ionawr 2023, gwnes i sicrhau fy mod yn gweithredu llinyn Asesu o’r safon Addysgeg. Ar y dydd Gwener flaenorol, 20fed, roedd hi’n ddiwedd fy wythnos gyntaf o addysgu yn yr ysgol ar gyfer y Profiad Addysgu Proffesiynol (PAP) olaf. Roeddwn wedi derbyn adborth dyddiol ar fy ngwersi yn fy nyddlyfr, ac yn y cyfarfod adfyfyrio wythnosol, edrychais i a’r athrawes ddosbarth yn ôl ar y dyddlyfr er mwyn creu targed a maes i’w ddysgu ar gyfer yr wythnos i’w dilyn. Ar y cyfan, roedd hi’n hapus gyda fy nechreuad yn yr ysgol gan nodi fy mod wedi creu perthynas da gyda’r disgyblion ac wedi rhoi amser i ddod i’w hadnabod. Roedd hi’n hapus gyda fy nghyflwyniadau i’r gwersi ac yn hoffi fy mod yn atgyfnerthu gwybodaeth y disgyblion drwy gwestiynu ar ddechrau a diwedd y gwersi, sydd yn arfer dda o asesu ar gyfer dysgu. 

Er hyn, nododd yr athrawes y byddai’n hoffi fy mod yn darparu mwy o adborth ar lafar ac yn ysgrifenedig i ddisgyblion. Dangosodd enghreifftiau i mi o adborth ysgrifenedig yn llyfrau’r disgyblion o’r hyn oedd yn ddisgwyliedig er mwyn i mi gael syniad o sut i’w wneud. Felly ar ôl y drafodaeth, gosodais Asesu fel targed i fy hun a chofnodais yn yr adfyfyriad wythnosol. Felly yn yr wythnos ddilynol o addysgu, gwnes i sicrhau adborth ar lafar ac yn ysgrifenedig i’r disgyblion. 

Er mwyn gwneud hyn, treialais y dull o farcio byw wrth wneud tasg ffocws gyda disgyblion. Gan mai dim ond 12 disgybl oeddwn yn dysgu ar y tro, roedd cofnodi adborth a sicrhau bod y disgyblion ar y trywydd cywir yn haws, gan fy mod yn gallu cerdded o gwmpas y disgyblion i weld eu gwaith. Yn ychwanegol, gwnes i sicrhau, os oedd amser, bod y disgyblion yn ymateb i fy sylwadau yn eu llyfrau a chywiro eu gwaith gyda biro gwyrdd. 

Dull arall o asesu ar gyfer dysgu y defnyddiais oedd, meini prawf a hunanasesu. Os oedd y disgyblion yn dechrau thema newydd mathemateg neu’n gwneud gwers sgil megis ysgrifennu Haiku, roedd y disgyblion yn gludo taflen asesu mewn ar ddechrau’r gwaith. Roeddwn yn edrych ar y daflen asesu ar ddechrau’r wers er mwyn gweld beth oedd angen iddynt wneud i gwblhau’r dasg yn llwyddiannus. Ar ddiwedd y wers, roeddwn yn edrych yn ôl ar y daflen asesu ac roedd y disgyblion yn cael y cyfle i hunanasesu drwy roi tic mewn blychau. Wrth i mi gasglu’r llyfrau mewn a marcio gwaith y disgyblion, roeddwn i hefyd yn llenwi’r daflen asesu, er mwyn gweld os oedd y disgyblion wedi deall y dasg.

	Beth rydych chi wedi’i ddysgu?
	Yn sicr, wrth gymryd y camau hyn i asesu gwaith y disgyblion, roedd dealltwriaeth y disgyblion o’r dasg yn dod i’r golwg ac felly hefyd roedd gwendidau. Roedd y marcio byw yn fy ngalluogi i deithio o amgylch y disgyblion i’w cefnogi os oedd angen a hefyd i wirio bod y disgyblion ar y trywydd cywir ac i ddarparu adborth ar lafar iddynt.

Dysgais am bwrpas y taflenni meini prawf a pha mor ddefnyddiol a llwyddiannus ydynt gan alluogi’r disgyblion weithio’n annibynnol. Os oedd cwestiwn gan y disgyblion am y dasg, roedd modd iddynt edrych ar y daflen meini prawf yn gyntaf, cyn gofyn am gymorth athrawes. Roedd yn ddefnyddiol i’r disgyblion mwy abl a thalentog (MAT) gan fod modd iddynt barhau yn annibynnol, tra roeddwn yn rhoi cymorth 1 i 1 i ddisgyblion oedd angen. 

Dysgais am bwysigrwydd, defnyddio côd marcio’r ysgol gan fod y disgyblion yn adnabod beth sydd angen cywiro. Wrth gywiro gwaith, mae’r disgybl yn dysgu am eu camgymeriadau yn y gobaith y byddant yn dysgu nid i wneud y camgymeriad hynny eto. 

Er hyn, sylwais fod nifer o ddisgyblion yn parhau i ofyn beth oedd y symbol hwn yn golygu yn eu llyfrau, roedd hyn yn torri ar draws wrth i mi geisio helpu’r disgyblion oedd angen. Felly credaf ei fod yn syniad da i edrych dros y côd marcio fel dosbarth er mwyn atgoffa’r disgyblion o’r symbolau.

	Beth nesaf?
	Wrth symud ymlaen, byddaf yn sicrhau bod y disgyblion yn gyfarwydd gyda’r côd marcio a phwysigrwydd cywiro gwaith. Byddaf yn gwneud hyn, trwy ddangos enghreifftiau o waith disgyblion sydd wedi cywiro’n gywir. Byddaf yna’n rhoi’r cyfle iddynt i edrych ar ddarn o waith yn eu llyfrau ac i wirio gan ddefnyddio biro gwyrdd.

Byddaf yn parhau i asesu gwaith y disgyblion yn gyson trwy farcio’n fyw, taflenni asesu a hefyd trwy adborth ysgrifenedig a llafar. 






	Templed Profiad Proffesiynol 2:
	

	Safon Addysgeg
	Profiadau Dysgu Cyfunol

	Beth wnaethoch chi a pham?
	Pan oeddwn ar fy mhrofiad addysgu proffesiynol gyntaf yn Ysgol Gynradd Trimsaran, roeddwn yn dysgu dosbarth derbyn oedd yn cynnwys 28 o ddisgyblion. Roedd y cyfnod hwn dal yn ystod y Coronafeirws, felly roedd llawer o’r gwersi oedd gallu cael eu gwneud y tu allan, yn cael eu gwneud y tu allan. Roedd gan y dosbarth ardal allanol fawr oedd yn bwrpasol iawn i chwarae ac i addysgu.

Yn ystod wythnos y 19eg i’r 23ain o Ebrill, roeddwn yn cyflwyno pwysau i’r disgyblion gan ganolbwyntio ar drwm ac ysgafn. Yn yr wythnosau blaenorol, roeddwn wedi danfon grwpiau o ddisgyblion i’r ardal allanol i wneud gweithgareddau er mwyn lleihau’r nifer a sŵn oedd yn y dosbarth, ond y tro hwn penderfynais wneud tasg ffocws allan yn yr ardal allanol.

I ddechrau’r dasg ffocws a chyflwyno’r gweithgaredd i’r disgyblion, cyflwynais eitemau gwahanol i’r disgyblion ac yn gofyn iddynt eu teimlo a’u cymharu. Yna, roedd y disgyblion yn gosod yr eitem mewn i naill ai ‘hoop’ trymach neu ‘hoop’ ysgafnach. 

Mae dysgu y tu allan yn gallu fod yn hwylus, creadigol, heriol ac yn helpu plant a phobl ifanc i ddysgu trwy brofiadau (Learning and Teaching Scotland, 2010, tud.5). Gan fod y llinyn Profiadau dysgu cyfunol yn dweud bod angen i addysgwyr ddysgu trwy ddefnyddio dulliau addysgol creadigol, credaf fy mod wedi sicrhau hyn, wrth ddysgu y tu allan.

	Beth rydych chi wedi’i ddysgu?
	Wrth fyfyrio ar y profiad hwn, dysgais fod sawl dull posibl o gyflwyno gwers i ddisgyblion, ac mae bod yn greadigol yn rhan bwysig o rinweddau addysgwr da. Gellir gweld wrth ymateb a mewnbwn y disgyblion eu bod yn mwynhau gwneud gweithgaredd ymarferol, tra hefyd yn dysgu am bwysau. Wrth wneud y wers y tu allan, roedd y disgyblion yn ymgysylltu llawer yn fwy. Roedd yn brofiad y bydd yn fy helpu, wrth i mi ddatblygu yn addysgwr, gan fod angen dulliau gwahanol o ddysgu ym mhob gwers er budd pob disgybl.

	Beth nesaf?
	Gan fy mod wedi dysgu am bwysigrwydd profiadau dysgu cyfunol i ddatblygiad plentyn, byddaf nawr yn ceisio meddwl am ffyrdd o ddysgu cyfunol i ddisgyblion o bob oedran, er mwyn sicrhau eu bod yn dysgu mewn ffordd hwylus a phwrpasol. Er mwyn fy mharatoi ar gyfer y profiad addysgu proffesiynol nesaf, lle byddaf yn dysgu Cam Cynnydd 2-3, byddaf yn ymchwilio ychydig am syniadau a dulliau posibl o ddysgu cyfunol y gallaf ddefnyddio gyda disgyblion yn hŷn.





	Templed Profiad Proffesiynol 3
	

	Safon Addysgeg
	Cyd-destunau dilys bywyd go iawn 

	Beth wnaethoch chi a pham?
	Y thema yn y Cyfnod Sylfaen, pan oeddwn ar fy Mhrofiad Addysgu Proffesiynol (PAP) gyntaf oedd ‘Crafangau, cynffonau a wisgyrs’. Yn y cyfarfod cynllunio cyntaf, soniais wrth yr athrawes ddosbarth hoffwn ddilyn trywydd anifeiliaid fferm gan ganolbwyntio ar stori’r Iâr Fach Goch. Roedd y stori hon yn ffefryn gen i pan oeddwn yn blentyn, a dwi’n cofio ei darllen yn yr ysgol a chawsom y profiad o weld cywion yn deor o’u hwyau ac yna eu gofalu amdanynt yn yr ysgol. Mae’r profiad hwn wedi aros gennyf ar hyd y blynyddoedd, felly roeddwn yn benderfynol o ddarparu profiad tebyg i’r disgyblion. Cefais ganiatâd yr athrawes a phrifathro felly i mi gael rhoi profiad tebyg i’r disgyblion. Oherwydd roeddwn yn gyfyng o ran amser, nid oedd modd gwylio’r broses o gyw yn deor. Yn hytrach, prynais dau gyw bach, i’r disgyblion eu cwrdd. Roedd y disgyblion wedi bod yn dilyn y stori ers wythnos bellach, ac roeddwn wedi gosod gwaith fel grŵp ffocws a gweithgareddau mewn ardaloedd yn y dosbarth a oedd yn gysylltiedig â’r stori. Yn y wers, cyn cwrdd â’r cywion, roedd gan y disgyblion dasg o drefnu cylch bywyd iar. Yna, ar ôl cwblhau’r dasg, roedd y disgyblion yn dod allan fesul grŵp i gwrdd â’r cywion. Cawson nhw gyfle i roi bwyd a dŵr i’r cywion, a’u henwi (Elsa ac Iola). Roedd y disgyblion wedi mwynhau’r profiad hwn yn fawr.

	Beth rydych chi wedi’i ddysgu?
	Wrth adfyfyrio ar y profiad hwn, dysgais am bwysigrwydd cynnig cyfleoedd newydd a phrofiadau bywyd go iawn i ddisgyblion. Mae dysgu am thema yn y dosbarth yn gallu fod yn hwylus, ond wrth sicrhau profiad fel hyn i ddisgyblion, gall ddangos pwrpas yr hyn maent yn eu dysgu a hefyd gellir fod yn gymorth i ddisgybl gofio ffeithiau. Roedd yn amlwg bod y disgyblion wedi mwynhau’r profiad ac wrth i mi gwestiynu’r disgyblion ar ddiwedd fy nghyfnod yn yr ysgol, ‘Beth ydych chi wedi mwynhau gwneud fwyaf gyda fi?’ eu hateb oedd cwrdd â’r cywion. Roedden nhw’n adnabod rhannau corff y cyw megis y pig, plu a chrafangau ac yn gwybod am sut i edrych ar eu holau. 

Dysgais hefyd am bwysigrwydd cynllunio a chyd-weithio gyda'r athrawes ddosbarth, er mwyn gwneud profiadau fel hyn yn rhai llwyddiannus. 

	Beth nesaf?
	Petawn yn cael y cyfle i wneud y profiad hwn eto, byddwn yn gwneud grwpiau disgyblion yn llai ac yn treulio dau neu dri diwrnod gyda’r cywion, er mwyn i bawb gael y cyfle i’w cwrdd.

Wrth fyfyrio ar lwyddiant y profiad hwn, byddaf heb os, yn ceisio sicrhau profiadau cyd-destunau bywyd go iawn i ddisgyblion yn y dyfodol. Wrth ofyn i’r disgyblion ar ddiwedd fy nghyfnod yn yr ysgol PAP, beth oeddent wedi mwynhau fwyaf yn y cyfnod, gwnaeth bawb ymateb gan ddweud ‘Y cywion’. Wrth gynllunio yn y dyfodol, byddaf yn ymchwilio ar y wê am brofiadau tebyg fydd yn addas ar gyfer y thema, er mwyn dod o hyd i brofiadau unigryw i ddisgyblion. Byddaf hefyd yn parhau i gyd-weithio gyda'r athrawes ddosbarth er mwyn darganfod syniadau newydd.




	Templed Profiad Proffesiynol 4
	

	Safon Addysgeg
	Themâu traws-gwricwlaidd

	Beth wnaethoch chi a pham?
	Yn ystod fy ail brofiad addysgu proffesiynol, dysgais wers i ddisgyblion blwyddyn pump a chwech ar arlywyddion Yr Unol Daleithiau America. Roedd gen i ddosbarth o 31 disgyblion blwyddyn pump a chwech cymysg a thema'r tymor oedd Unol Daleithiau America. Wrth i’r disgyblion gynllunio’r thema, nodwyd gan sawl disgybl eu bod am ddysgu am yr arlywyddion. Felly wrth gynllunio gyda’r athrawes, penderfynwyd gwneud wers hanesyddol ar yr arlywyddion.

Dangosais gyflwyniad iddynt ar beth oedd disgrifiad swydd arlywydd a hefyd ychydig o hanes ar linell amser arlywyddion UDA. Roedd y disgyblion yn cael eu rhoi mewn i grwpiau o ddau i dri, ac roedd bob grŵp yn derbyn arlywydd gwahanol i ymchwilio. Gyda’r wybodaeth y darganfuwyd, eu tasg oedd defnyddio cyfrifiadur i greu ffeil ffeithiau ar word. 

Mae themâu trawsgwricwlaidd yn rhywbeth sydd yn digwydd ym mhob gwers. Yn y wers benodol hon, defnyddiodd y disgyblion gyfrifiaduron er mwyn ymchwilio i arlywyddion America. Roedd y disgyblion yn cael y cyfle i ddefnyddio eu sgiliau ymchwilio a TG i ddefnyddio’r cyfrifiaduron yn gywir i ddod o hyd i ffeithiau am yr arlywyddion. Gwnaeth hyn sicrhau eu bod yn bwrw Cam Cynnydd 3 yn y Fframwaith Cymhwysedd Digidol sef ‘Rwy'n gallu addasu geiriau allweddol a thechnegau chwilio er mwyn dod o hyd i wybodaeth berthnasol.’ 

	Beth rydych chi wedi’i ddysgu?
	Mae cynnwys themâu trawsgwricwlaidd yn rhywbeth sydd yn digwydd ym mhob gwers, yn fy marn i. Yn wers benodol hon, defnyddiodd y disgyblion gyfrifiaduron er mwyn ymchwilio i arlywyddion America. Roedd y disgyblion yn cael y cyfle i ddefnyddio eu sgiliau ymchwilio a TG i ddefnyddio’r cyfrifiaduron yn gywir i ddod o hyd i ffeithiau am yr arlywyddion. Gwnaeth hyn sicrhau eu bod yn bwrw Cam Cynnydd 3 yn y Fframwaith Cymhwysedd Digidol sef ‘Rwy'n gallu addasu geiriau allweddol a thechnegau chwilio er mwyn dod o hyd i wybodaeth berthnasol.’

	Beth nesaf?
	Roedd y wers yn llwyddiannus a chafodd y disgyblion hwyl wrth ymchwilio. Er hyn, ar ôl trafod gyda’r athrawes ddosbarth, cytunwyd byddai gwneud pwerbwynt gyda’r ffeithiau wedi bod yn haws i’r disgyblion gwblhau yn yr amser a rhoddwyd. 

Hoffwn ddatblygu fy nealltwriaeth a sgiliau digidol er mwyn fy ngalluogi i gynnwys gweithgareddau digidol ar draws y meysydd dysgu a phrofiad. Byddaf yn gwneud hyn trwy ymchwilio i apiau gwahanol a thrwy ofyn i ddarlithwyr ac athrawon am syniadau. 

Byddaf yn parhau i gynnwys themâu trawsgwricwlaidd yn fy ngwersi, oherwydd mae’r sgiliau megis y Fframweithiau Llythrennedd, rhifedd a chymhwysedd digidol yn bwysig i ddisgyblion. Byddaf yn gofyn i fy mentor dosbarth, cyd-weithwyr a hefyd cyd-fyfyrwyr am syniadau o sut i wneud hyn.

	Targedau
	Sut rydych wedi gweithio ar hwn
	Ceir enghraifft ar

	Targed 1
	Prawf ddarllen fy ngwaith yn ofalus cyn ei gyflwyno.
	dudalen 13-20

	Targed 2
	Cynnwys elfen mwy critigol wrth ysgrifennu.
	dudalen 16



Adfyfyriwch yn feirniadol ar eich cynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd. Dylid nodi hyd at 3 o’r egwyddorion pedagogaidd hyn fel maes ar gyfer datblygu a chyfiawnhau camau nesaf eich datblygiad.

Cyflwyniad
“Teaching should be a rewarding profession where teachers are empowered and supported to be the best creative professionals they can be.” Dyma eiriau agoriadol Dr Tristian Stobie (2020, tud.4) i’r Great Teaching Toolkit. Ceir corff enfawr o ymchwil ar lwyddiant a chynnydd disgyblion, ond y ffactor bwysicaf a effeithia ar ddysgwyr ydy addysgu effeithiol. Er nid yw addysgu effeithiol yn hawdd i’w ddiffinio, esbonnir bod addysgu effeithiol yn weithred a arweinir at gynnydd yn llwyddiant dysgwyr (Coe, Aloisi, Higgins a Major, 2014a). Mae datblygiad a chynnydd yn eiriau cyfarwydd iawn i addysgwyr yn y byd addysg heddiw gan fod pwyslais ar herio a chynnydd academaidd i bob dysgwr. Mae cynnydd dysgwyr ar hyd continwwm dysgu rhwng tair ac 16 oed yn rhan greiddiol o Gwricwlwm i Gymru (Llywodraeth Cymru, 2020a). Ond sut mae sicrhau cynnydd yn y dysgwyr? Gan edrych ar erthygl Cynorthwyo ysgolion i wella addysgu a dysgu (Estyn, 2020a) awgrymir y dylai ysgolion ystyried y 12 egwyddor addysgol addysgu a dysgu da wrth iddynt benderfynu ar sut i weithredu’r Cwricwlwm i Gymru. Diffinnir mai addysgeg ydy’r strategaethau addysgu y defnyddir gan athrawon yn eu hymarfer er mwyn cefnogi holl anghenion y dysgwyr. Wrth ddarllen y 12 egwyddor, yr egwyddorion a ymddengys yn gyson mewn ymchwil eraill ydy egwyddor pedwar “Mae addysgu a dysgu da yn golygu defnyddio cymysgedd o ddulliau gan gynnwys y rheini sy’n hybu sgiliau datrys problemau, sgiliau creadigol a’r gallu i feddwl mewn modd beirniadol” ac egwyddor saith “Mae addysgu a dysgu da yn golygu dilyn egwyddorion asesu ar gyfer dysgu” (Donaldson, 2015a, tud.65). Ymddengys yr egwyddorion hyn yn chwe chydran addysgu da Coe, Aloisi, Higgins a Major (2014b) gan nodi y dylid sicrhau fframwaith asesu ac adborth a hefyd amrywio dulliau addysgu gyda chymysg o’r egwyddorion eraill er mwyn sicrhau addysgeg effeithiol.
Fy nod yn y traethawd hwn felly ydy cyflwyno a gwerthuso agwedd ar ddwy egwyddor addysgol credaf sy’n hanfodol i addysgeg addysgwyr wrth sicrhau cynnydd yn y dysgwyr. Byddaf yn gwerthuso fy nefnydd ac ymarfer i o’r ddwy egwyddor yn ystod fy mhrofiadau addysgu proffesiynol gan ystyried damcaniaethau athronyddol er mwyn datblygu fy ymarfer ymhellach. Yr agweddau y byddaf yn canolbwyntio ac yn ymhelaethu arnynt yn y traethawd hwn ydy Asesu ar gyfer Dysgu a Phrofiadau Dysgu Cyfunol. Caiff addysgu a dysgu llwyddiannus ei gynorthwyo gan ansawdd addysg gychwynnol i athrawon a’r cyfle parhaus am ddysgu proffesiynol (Donaldson, 2015b). Mae’r aseiniad hwn yn bwysig i fy natblygiad proffesiynol felly, gan fod o hyd le i wella a gan wneud y gwerthusiad byddaf yn gallu ystyried yr agweddau sydd angen i mi ddatblygu. Esbonnir: 
bod angen i athrawon dan hyfforddiant ddatblygu myfyrio beirniadol, creu cysylltiadau rhwng gwerthuso a chynllunio eu gwersi, a dadansoddi’r modd y mae eu strategaethau addysgu yn helpu cynnydd disgyblion.
(Estyn, 2020b)
Yn ystod y traethawd byddaf yn ysgrifennu’n fyfyriol a beirniadol wrth edrych ar ymagweddau newydd a fydd yn gymorth i mi ddatblygu’r agweddau dewisol. Gyda “darllen ehangach a chanfyddiadau ymchwil” yn rhan o safonau proffesiynol addysgwyr, mae angen i athrawon ddefnyddio’r ymchwil ddiweddaraf, gan chwilio am dystiolaeth o ran pa ddulliau fydd yn debygol o wella eu harfer a bod o fudd i ddysgwyr (Llywodraeth Cymru, 2022).

Adfyfyrdod Beirniadol
Asesu ar gyfer Dysgu
Mae asesu yn galluogi ymarferwyr i ddeall effeithiolrwydd y dysgu ac yn golygu rhoi adborth rheolaidd ac addasu addysgu a deunyddiau i gwrdd ag anghenion y disgyblion (Donaldson, 2015c, t.71). Awgryma Wiliam (LSI, 2019) bod asesu effeithiol gan athrawon yn gallu dyblu cyflymder y dysgu, gan ychwanegu bod gweithredu strategaethau asesu ar gyfer dysgu yn syml, ond yr her yw newid arferion ac ymddygiad addysgwyr er mwyn ymarfer strategaethau asesu ar gyfer dysgu ar lawr y dosbarth. Ceir dau ddull gwahanol o asesu a ddefnyddir gan addysgwyr sef crynodol a ffurfiannol. Yr un fwyaf defnyddiol i gynnydd disgyblion ac yr un y byddaf yn canolbwyntio arno ydy asesu ffurfiannol (Black a Wiliam, 1998). A hyn oherwydd nodir gan lawer o ddamcaniaethwyr nad yw asesu crynodol yn fuddiol i’r dysgwyr. Eglura Moss (2019, t. 235) wrth weithredu asesiad crynodol, mae’r disgybl yn derbyn adborth yn rhy hwyr er mwyn gwneud datblygiad a chynnydd. Cytuna Hendrick (2017) gyda’r datganiad hwn gan nodi nad yw asesu crynodol yn ddull effeithiol o brofi dealltwriaeth hir dymor. Yn hytrach, mae asesu ffurfiannol yn broses o “appraising, judging or evaluating students’ work or performance and using this to shape and improve their competence” (Tunstall a Gipps, 1996, t.389). 
Gweler yn y templed, mai fy nharged oedd darparu adborth ar lafar ac ysgrifenedig i’r disgyblion. Mae adborth yn ddull effeithiol o asesu a chyniga gymorth i ddisgyblion wrth edrych am feysydd i’w gwella yn eu perfformiad. Esboniodd Hattie (2008, t.173) mai adborth oedd y strategaeth asesu fwyaf effeithiol o ddatblygu cynnydd. Yn ei waith arloesol ar effeithiolrwydd addysgol sef Visible Learning for Teachers (2012), cyflwynodd Hattie strategaethau adborth yn y 10fed safle o 150 o ffactorau sy’n ysgogi gwelliannau yn neilliannau dysgwyr. Mae pobl eraill yn cefnogi hyn ac yn dadlau. Er enghraifft, darganfuwyd mewn adolygiad o 131 o ymchwiliadau bod dros draean o ymyraethau adborth wedi arafu cynnydd dysgwyr (Kluger a DeNisi, 1996). Ond rhaid ystyried dyddiad yr ymchwil hwn, gan fod tua 30 mlynedd ers y cymerwyd lle, ac mae addysg o hyd yn datblygu. Er mwyn profi fy mod yn rhoi adborth i ddisgyblion, defnyddiais y dull marcio byw. Yn sicr, roedd yn darparu tystiolaeth o asesu ar gyfer dysgu yn y dosbarth, ond hefyd roedd yn fy ngalluogi i weld yn ystod y wers os oedd y disgyblion yn deall y gwaith. Os oedd llawer o’r disgyblion yn gwneud yr un camgymeriad, roedd modd i mi addasu’r wers ychydig, er mwyn sicrhau eu bod yn deall. Noda Wells (2018) bod marcio byw yn hybu dialog da rhwng y disgybl a’r athro. Esboniodd bod marcio’n fyw yn eich annog i siarad gyda disgybl yn unigol er mwyn darganfod sut mae ei dysgu yn dod ymlaen. Wrth ymchwilio ar sut i roi adborth effeithiol, dengys ymchwil bod adborth ar ffurf graddau neu farciau yn cael effaith negyddol ar ddysgu (Llywodraeth Cymru, 2010). Er hyn, mae angen sicrhau, pan fo’n rhoi adborth ar lafar neu’n ysgrifenedig i ddisgyblion, bod angen i’r sylwadau fod yn ddefnyddiol er mwyn cau’r bwlch dysgu. 
Esbonia Wiliam (Education Scotland, 2017) bod dau fath o adborth sef datblygiad ego neu ddatblygiad tasg. Nid yw rhoi adborth megis ‘Da iawn ti am gwblhau’r gwaith’ yn effeithio ar ddysgu’r disgyblion o gwbwl. Cytuna Stipek (2010) gyda hyn, gan nodi er bod canmol disgyblion yn rhywbeth cadarnhaol, gall ddefnyddio canmoliaeth yn ormodol arwain at addysgu aneffeithiol a hyd yn oed, niwedio dysgu. Dywedodd “praise that is meant to be encouraging and protective of low attaining students actually conveys a message of the teacher’s low expectations”. Felly wrth edrych ar ddarn o waith y marciwyd gennyf (gweler Atodiad A) gellir gweld fy mod wedi defnyddio’r cod marcio ac wedi gosod seren a dymuniad i’r disgybl fel adborth. Mae hwn yn ddull cyfarwydd ac yn un y defnyddir gan lawer o addysgwyr. Credaf bod rhoi adborth cadarnhaol i ddisgyblion yn bwysig, boed y dadleuon gan Wiliam, a bod gosod y targedau ar fformat dau ddymuniad, yn glir a weladwy i ddisgyblion, yn gymorth iddynt ddeall beth yn union sydd angen iddynt wella. Mae hefyd yn ddull effeithiol o hunanasesu ac asesu cyfoedion, gan fod modd i bartner rhoi’r seren a dymuniad iddynt. Ar y llaw arall, dengys ymchwil gan McGeough, nad oedd dull dwy seren a dymuniad yn effeithiol, gan nad oedd y mwyafrif o’r disgyblion yn darllen y targedau, ac felly nid oedd cynnydd yn eu gwaith. Er hyn, ymchwil ar raddfa fechan oedd hon felly nid yw’n golygu nad yw’r dull dwy seren a dymuniad yn llwyddiannus ym mhob ysgol. Er mwyn, sicrhau llwyddiant yn y dyfodol, byddaf yn sicrhau bod y disgyblion yn ystyried pwysigrwydd adborth a gweithio ar dargedau er mwyn datblygu eu gwaith.

Cwestiynu ydy math arall o asesu ar gyfer dysgu, nodir bod cwestiynu yn strategaeth bwerus ar gyfer adeiladu dealltwriaeth (Mantione a Smead, 2003, t.55). Defnyddia addysgwyr cwestiynu yn y dosbarth er mwyn asesu dealltwriaeth y dysgwyr ac i hyfforddi’r ymennydd (Wiliam, 2014). Dyma y gwnes i yn y profiad hwn. Wrth edrych ar Atodiad B, sef cynllun gwers y gwnes i ar gyfer y profiad hwn, gweler fy mod wedi cynnwys cwestiynu yng nghyflwyniad a diweddglo’r wers. “Mae’n bwysig ein bod yn gofyn cwestiynau sy’n werth eu gofyn a’u hateb!” pwysleisiwyd yn nogfen Llywodraeth Cymru (2020). Mae cwestiwn da yn ysgogi trafodaeth, yn gwneud i ddysgwyr feddwl ac yn un gall pawb gynnig ateb iddo. Fel y dywed Black a Wiliam (1998) Mae'n hanfodol bod unrhyw ddeialog yn ysgogi myfyrio meddylgar lle mae pob dysgwr yn cael ei annog i gymryd rhan.
Pa gwestiynau sy’n gywir felly? Ceir y dull model trafod cyffredinol ystafell ddosbarth a ddefnyddir yn y mwyafrif o ysgolion, sef pan fo’r addysgwr yn gofyn cwestiwn ac mae’n dewis disgybl sydd gyda’i law i fyny i ateb. Ond ni chytuna Wiliam (2014a) gyda’r dull hwn, gan fod cymryd rhan yn ddewisol. Gwelir y disgyblion hyderus yn cyfrannu, ac wrth gyfrannu i drafodaeth dosbarth mae modd iddynt wella eu dealltwriaeth. Ond i’r rhai llai hyderus, nad yw’n ateb, maent yn colli allan ar y cyfle hynny. Galwa Gladwell (2008) hwn yn effaith luosydd, pan fo disgyblion hŷn y dosbarth yn profi llwyddiant yn gynt, a golyga fwy o ymdrech, sy’n arwain at fwy o lwyddiant. Tra ar y llaw arall, mae disgyblion ifancaf y dosbarth yn teimlo’n aflwyddiannus. Yn y dyfodol, byddaf yn defnyddio’r dull ffyn lolipop i gwestiynu’r disgyblion. Cefnoga Wiliam (2014b) hyn, gan fynegi mae’r ffordd rwyddaf o wella cwestiynu ar lawr y dosbarth ydy i ddewis disgybl ar hap. Cefnoga hyn bedwar diben y Cwricwlwm i Gymru, gan sicrhau bod y dysgwyr yn “unigolion iach, hyderus” (Llywodraeth Cymru, 2018).
Problem arall gyda’r dull traddodiadol ydy, yn anaml, mae athrawon yn paratoi cwestiynau o flaen llaw. Ond os nad yw’r cwestiynau wedi’u paratoi yn ofalus ac yn rhy syml, nid yw’n profi gwir ddealltwriaeth y disgyblion o’r pwnc (Wiliam, 2014c). Er i mi baratoi ychydig o gwestiynau i sbarduno’r disgyblion ar ddechrau’r wers, mae hwn yn rhywbeth gallaf wella ar gyfer y dyfodol. Yn gyntaf, dylai’r cwestiynau ysgogi meddwl y dysgwyr (Black et al., 2003). Gellir defnyddio cwestiynau agored i wneud hyn, oherwydd mae’n gorfodi’r disgybl i feddwl am y cwestiwn ac ateb yn llawn (Coe, R., Rauch, C.J., Kime, S. a Singleton, D., 2020). Er hyn, noda Hill a McNamara (2012, dyfynnwyd yn Madura, 2017) mai rhan bwysicaf y broses ydy’r hyn mae’r athro yn gwneud gyda’r wybodaeth y ceir o gwestiynu’r disgyblion, sef symud y dysgwyr tuag at eu nodau dysgu. Gellir cysylltu’r dull cwestiynu gyda damcaniaeth sgaffaldio Bruner (Taber, 2018) a sonnir am sut mae disgyblion yn ail-ymweld â phynciau er mwyn atgyfnerthu eu dysgu, tra bod addysgwyr yn darparu cymorth gofalus ar hyd y ffordd. Wrth dderbyn y cymorth hwn, gall ddysgwyr symud ymlaen i ddysgu’n annibynnol. Yn sicr, mae hwn yn darged i mi ar gyfer y dyfodol, gan nad oeddwn yn cynllunio’r mwyafrif o’r cwestiynau pan yn y dosbarth, bydd hyn yn gymorth i mi herio’r disgyblion i gyd. Ystyriaf nawr bod cwestiynu yn offeryn pwerus os defnyddir yn gywir.
Profiadau Dysgu Cyfunol
A good learning experience focuses on being authentic, interactive, and collaborative to enhance engagement and improve knowledge retention. Besides, it adds value to the learner, encourages social learning, promotes learner self-assessment, and is inquiry-based. A good learning experience strengthens learning and development and, ultimately, helps improve performance and productivity.
(Kolb, 2015, t.13)
Yn ogystal ag Asesu ar gyfer Dysgu, mae profiadau dysgu cyfunol yn un o egwyddorion pwysig y 12 egwyddor addysgol a hefyd yn un o’r safonau proffesiynol. Noda’r bedwaredd egwyddor “Mae addysgu a dysgu da yn golygu defnyddio cymysgedd o ddulliau gan gynnwys y rheini sy’n hybu sgiliau datrys problemau, sgiliau creadigol a’r gallu i feddwl mewn modd beirniadol”. Roedd yr ysgol profiad addysgu proffesiynol olaf yn llwyddiannus iawn wrth sicrhau’r egwyddor hon. Roeddwn yn dysgu’r disgyblion fesul grŵp ffocws, ac yn ogystal â chynllunio tasgau grŵp ffocws, roeddwn yn cynllunio heriau i gyd-fynd gyda’r gwaith. Roedd gweddill y disgyblion felly’n gwneud heriau oedd yn targedu gweithio’n annibynnol, sgiliau datrys problemau a sgiliau creadigol. Yn y profiad hwn, roedd y dasg ffocws yn canolbwyntio ar drefnu digwyddiadau blwyddyn mewn bywyd dafad, tra oedd y grwpiau eraill yn gwneud her greadigol sef ffeltio a her datrys problem, sef codio’r BluBot i fynd ar daith wlân (Gweler Atodiad C am y cynllun gwers). Felly yn ogystal â derbyn profiadau dysgu cyfunol, roedd hi’n wers drawsgwricwlaidd hefyd gan fod gymaint o elfennau o’r Meysydd Dysgu a Phrofiad wedi plethu gyda’i gilydd. Credir bod addysgeg a wna ddefnydd o: 
sgiliau ehangach o fewn ac ar draws pob Maes Dysgu a Phrofiad, yn enwedig sgiliau datrys problemau, sgiliau creadigol a’r gallu i feddwl mewn modd beirniadol, yn debygol o ysgogi dysgu effeithiol o’r fath gan blant a phobl ifanc.
(Donaldson, 2015, tud.65)
Er hyn cred Kirschner et al. (2006), nad oes digon o dystiolaeth i gefnogi dysgu trwy ddarganfod ac annibynnol. Esbonia, os ydy addysgwyr am i ddisgyblion ddatblygu eu dealltwriaeth, rhaid iddynt addysgu’r disgyblion yn uniongyrchol. 
Dengys mewn ymchwiliad gan Raba (2017) bod effaith gadarnhaol ar gynhyrchu canlyniadau dysgu cyflym ac effeithiol, wrth amrywio strategaethau addysgu. Yn yr un modd, cytuna Husbands a Pearce (2012) gan ddweud taw’r cyfuniad o strategaethau addysgol a sut y ceir eu cyflwyno sy’n arwain at lwyddiant. Er hyn noda Hattie (2003) nid y dulliau sy’n gwneud gwahaniaeth ond sut mae’r athro’n defnyddio a chyflwyno’r dulliau. Yn debyg, esbonnir:
It is not then that particular teaching approaches are effective; it is rather that with careful planning, good organisation and considered implementation they can be used effectively as part of a range of strategies.
(Stronge et al., 2007)
Pam y dylid defnyddio repertoire eang o brofiadau addysgu a dysgu? Ar fy llwybr i’r byd addysg, rwyf wedi dod i adnabod sawl disgybl a’u rhinweddau, ac mae bob disgybl yn unigryw. Yn yr un modd y mae gan bob unigolyn hoffter i arddull ddysgu penodol. Enwyd yr arddulliau gwahanol o ddysgu gan Keefe (1979), a oedd, yn ei farn ef, fwyaf perthnasol at welliannau disgyblion. Wrth ddarllen ymhellach, daw tair arddull i’r amlwg sef dysgwyr gweledol, dysgwyr cinesthetig a dysgwyr â hoffter at moddolrwydd print. Mae dysgwyr gweledol yn unigolion sy’n hoffi dulliau synhwyraidd gweledol er mwyn deall eu hamgylchedd. Yn ôl theori arddull dysgu, rhaid i ddysgwr gweledol edrych, sylwi ac ysgrifennu er mwyn darganfod y lefel uchaf o ddealltwriaeth (Dunn, 1993a). Ar y llaw arall, mae dysgwyr cinesthetig yn dysgu orau trwy symudiad. Yn ôl Dunn (1993b) maent yn dysgu mewn amgylchedd lle mae modd ymglymu’n gorfforol i’r broses dysgu. Yn wahanol i hyn, mae dysgwyr hefyd yn dysgu orau trwy eiriau ysgrifenedig, ble maent yn amsugno gwybodaeth wrth ddarllen deunyddiau wedi’u printio wrth ysgrifennu neu’n darllen (Dunn, 1993c). Wrth adnabod yr arddulliau dysgu hyn, mae’n datblygu ymwybyddiaeth addysgwyr am rinweddau unigryw’r dysgwyr, ac o ganlyniad mae modd paratoi ar eu cyfer. Gall addysgwyr ddefnyddio’r ymwybyddiaeth hyn i fwyhau dysgu’r disgyblion a chefnogi addysg effeithiol trwy ddatblygu dulliau addysgu i gynnwys yr arddulliau dysgu hyn (Moussa, 2014). Gyda strwythur addysgu’r ysgol, roedd hwn yn rhywbeth gwnes i’n ddyddiol. Roedd cyfuniad o’r tair arddull ynghlwm â’r dasg ffocws, gan fod rhaid i’r disgyblion ddarllen y wybodaeth ar y cardiau lliw ac yna eu trefnu’n gywir. Wrth gynnwys profiadau dysgu cyfunol i’r disgyblion, roeddwn yn rhoi’r cyfle i ddisgyblion ddefnyddio eu harddulliau dysgu yn gyson. Sicrha hwn bod pob un disgybl yn cael y cyfle i ddysgu ac i gofio am yr hyn maent yn ei ddysgu. 

Casgliad
Mae’r traethawd hwn wedi bod yn gyfle i gyfiawnhau pwrpas yr egwyddorion addysgol a’r safonau yn y Cwricwlwm i Gymru. Yn eironig, wrth ysgrifennu traethawd ar werthusiad o fy ymarfer i ar sut i sicrhau cynnydd yn nysgwyr, gallaf weld bod dal lle i ddatblygu a gwneud cynnydd gen i. Atgyfnertha Wiliam (Education Scotland, 2017) hyn gan ddweud “Teaching is so difficult that one lifetime isn’t enough to master it”. Er hyn, esbonia Huelser a Metcalfe (2012) “the best teachers have always said that making mistakes is OK, but recent research has shown that making mistakes in learning is actually better than not making mistakes”. Felly mae’n rhaid i addysgwyr i dreialu a gwneud camgymeriadau er mwyn dod o hyd i strategaethau a fydd yn arwain at addysgeg ac addysgu da o fewn eu hamgylchedd nhw. Wrth fyfyrio ar y traethawd, dysgais am sawl dull gwahanol o Asesu ar gyfer Dysgu a phwysigrwydd profiadau dysgu cyfunol. Cefais y cyfle i feddwl yn gritigol, wrth ystyried safbwyntiau damcaniaethwyr ar ddulliau gwahanol, sydd yn ymarfer bwysig i addysgwyr wrth ddewis y strategaethau gorau i’w hystafell ddosbarth personol. Ac er i mi ddarganfod a darllen sawl barn wahanol am yr agweddau hyn, un peth sy’n amlwg ac yn gytûn rhwng yr ymchwil ydy, bod Asesu ar gyfer Dysgu a darparu profiadau dysgu cyfunol yn egwyddorion oesol ac angenrheidiol i addysg heddiw. Dengys yr ymchwil, bod llwyddiant amlwg wrth ddefnyddio Asesu ar gyfer Dysgu yn effeithiol. Byddaf felly yn sicrhau fy mod yn defnyddio’r strategaethau cwestiynu ac adborth yng ngwersi’r dyfodol. Amlygir hefyd bod addysg yn rhywbeth sydd o hyd yn datblygu, ond yr hyn sy’n hanfodol ydy, bod addysgwyr yn datblygu gyda’r newidiadau hyn ac nid yn cael eu gadael y tu ôl. Nodir bod athrawon yn datblygu ac yn gwella yn ystod y dair i bum mlynedd gyntaf ac yna’n cyrraedd gwastadedd. Er hyn, dengys bod athrawon a addysga mewn amgylchedd broffesiynol cefnogol, yn parhau i ddatblygu a gwella ar ôl y cyfnod hwn (Coe et al., 2014). Mae’n bwysig felly bod addysgwyr yn cydweithio o fewn ysgolion, er mwyn cynnig addysg ac amgylchedd dysgu gorau i ddisgyblion. Byddaf felly’n rhannu canfyddiadau yr ymchwil hwn gyda fy nghydfyfyrwyr ac yn eu holi am eu canfyddiadau hwy, er mwyn sicrhau cynnydd broffesiynol.

